Pet Shop Boys

Pet Shop Boys er en britisk popduo bestående av Neil Tennant (vokal/sang, keyboards, gitar) og Chris Lowe (keyboards, programmering).

Duoen begynte å skrive musikk i 1982. Deres aller første sang «Jeaolousy» skrev Chris Lowe på piano. Sangen ble ikke utgitt før åtte år senere, i 1990. Duoen lot seg påvirke av italo disco, Hi-NRG, hiphop og andre undergrunnsformer. Men hovedsakelig var musikken tuftet på en klar melodisk poptradisjon. Duoen har blant andre oppgitt The Beatles, David Bowie, Lou Reed, Elvis Costello, Bee Gees, New Order og Depeche Mode som viktige inspirasjoner i deres tidligere karriere. Men man hører også sterke inspirasjoner fra klassisk musikk og musikaltradisjon i deres musikk, særlig i harmonisering og fraseringer.

Pet Shop Boys har gjort til sitt varemerke store og massive lydbilder og lett fengslende refrenger kombinert med relativt avanserte akkordskifter og harmoniseringer som har mer til felles med klassisk kunstmusikk enn tradisjonell pop og rock. Musikken er utilslørt programmert og av mange oppfattet som både steril og mekanisk. Lydbildet er detaljert og polert, fullt av detaljer og parallelle bassganger, sekvenslinjer og effekter. Musikken lar seg ikke gjenskape i konsertsammenheng uten utstrakt bruk av datamaskiner.

Neil Tennant har gjort seg bemerket som tekstforfatter. Tekstene tar ofte for seg de klassiske tema, som kjærlighet, savn og nytelse slik det angår det moderne, urbane mennesket. Tekstene har ofte en politisk brodd, gjerne med virkemidler som ironi og rollespill. En rød tråd gjennom svært mange sanger er aids. En serie av sanger spilt inn på 80- og 90-tallet danner til sammen en historie som skildrer historien om Tennant og hans aids-syke barndomsvenn. Vi følger historien fra sykesengen («It Couldn't Happen Here» fra 1987) via begravelsen («Your Funny Uncle» fra 1989) til de såre og gode minnene («Being Boring» fra 1990).

Pet Shop Boys er av Guinness rekordbok rangert som Storbritannias mest suksessfulle duo gjennom tidene, med 39 registrerte Topp 40-singler. Blant duoens mest kjente singler er «West End Girls» fra 1985, «Suburbia» fra 1986, «It's a Sin» fra 1987, «What Have I Done to Deserve This?» fra 1987, «Always on My Mind» fra 1987, «Domino Dancing» fra 1988, «Being Boring» fra 1990, «Can You Forgive Her?» fra 1993, «Go West» fra 1993, «Se a vida e» fra 1996, «New York City Boy» fra 1999, «Flamboyant» fra 2003 og «I'm With Stupid» fra 2006.

Samarbeidspartnere
Duoen opererer ofte i landskapet mellom pop og kunst, og samarbeider ofte tett med kunstnere, filmskapere, arkitekter og teaterregissører i sine prosjekter, blant andre Derek Jarman, David Fielding, Zaha Hadid, Sam Taylor-Wood og Bruce Weber.

Pet Shop Boys har i hele sin karriere samarbeidet med en rekke andre artister, hovedsakelig som låtskrivere og produsenter. Blant deres samarbeidspartnere er David Bowie, Dusty Springfield, Tina Turner, Kylie Minogue, Robbie Williams, Liza Minnelli, og Boy George. Pet Shop Boys er også profilerte remiksere, for blant andre Blur, Rammstein, Yoko Ono og Madonna.

Sideprosjekter
Pet Shop Boys har også gjort seg bemerket utenfor pop-arenaen. De sto sammen med regissør Jack Bond bak den biografiske spillefilmen It Couldn't Happen Here i 1988, hvor de selv spilte hovedrollene. I 2002 samarbeidet de med forfatter Jonathan Harvey og produsent Andrew Lloyd Webber om musikalen Closer to Heaven hvor duoen komponerte ny musikk. Musikalen ble spilt i Londons West End. I 2004 komponerte Tennant og Lowe et helaftens orkesterverk til filmen Panserkrysseren Potemkin (regi: Sergei Eisenstein på oppdrag av Londons ordfører Ken Livingstone og The Institute of Contemporary Arts. Verket ble urframført av Pet Shop Boys og Dresden Sinfoniker på Trafalgar Square i London for 40 000 mennesker, og framføres fremdeles rundt i verden.

Diskografi
Please (1986) – gjenutgitt (2001)
Disco (1986)
Actually (1987) – gjenutgitt (2001)
Introspective (1988) – gjenutgitt (2001)
Behaviour (1990) – gjenutgitt (2001)
Discography: The complete singles collection (1991)
Very (1993) – gjenutgitt (2001)
Very Relentless (1993) – begrenset utgave av Very
Disco 2 (1994)
Alternative (1995)
Bilingual (1996) – gjenutgitt (2001)
Nightlife (1999)
Release (2002)
Disco 3 (2003)
Pop Art: Pet Shop Boys - The Hits (2003)
Battleship Potemkin (2005)
Fundamental (2006)
Concrete (2006)
Disco 4 (2007)
 Yes (2009)

Filmografi 
 Television (Samling musikkvideoer, VHS 1986)
 Showbusiness (Samling musikkvideoer, VHS 1988)
 It Couldn't Happen Here (Spillefilm, VHS/Laserdisc 1989)
 Highlights (Pet Shop Boys On Tour MCMLXXXIX) (Livevideo, VHS 1990)
 Promotion (Samling musikkvideoer, VHS 1991)
 Videography (Komplett samling musikkvideoer, VHS 1991)
 Performance (Livevideo, VHS 1992. Gjenutgitt på DVD 2004)
 Projections (Samling filmer som har vært brukt under konserter, VHS 1993)
 Various (Samling musikkvideoer, VHS 1995)
 Discovery – Live In Rio (Livevideo, VHS 1995)
 Somewhere – Live At The Savoy (Livevideo, VHS 1997. Gjenutgitt på DVD)
 Pet Shop Boys Montage – The Nightlife Tour (Livevideo, DVD 2001)
 PopArt – The video hits (Komplett samling musikkvideoer, DVD 2003)
 Pet Shop Boys – A Life In Pop (Dokumentar, DVD 2006)
 Cubism – In Concert (Live in Mexico City November 14th, 2006) (Livevideo, DVD 2007)

Referanser

Eksterne lenker 
 
 
 
 
 Pet Shop Boys fremfører «It's a Sin» på konsert i 1999/2000, innmikset «I Will Survive»

Britiske popgrupper
Disco